b'\n_START_ARTICLE_\nCastellciur\xc3\xb3\n_START_SECTION_\nDescripci\xc3\xb3\n_START_PARAGRAPH_\nRu\xc3\xafnes d\'un castell situat en un petit tur\xc3\xb3. Aquesta construcci\xc3\xb3 t\xc3\xa9 els seus or\xc3\xadgens en una possible torre de defensa de planta circular al damunt de la qual es van aixecar construccions posteriors. Actualment es poden veure les restes d\'una torre de planta quadrada adossades a una construcci\xc3\xb3 de planta rectangular. Als basaments de ponent hi ha restes d\'opus spicatum.\n_START_SECTION_\nHist\xc3\xb2ria\n_START_PARAGRAPH_\nEls basament pertanyen a l\'alta edat mitjana. Aquest edifici primerenc potser va ser destru\xc3\xaft arran de la r\xc3\xa0tzia d\'Almansor de l\'any 985. Al segle XII els Cavallers Hospitalers de l\'orde de Sant Joan de Jerusalem la van reconstruir. Al segle XIII, Jaume II recuper\xc3\xa0 el domini directe de les ru\xc3\xafnes de Ciur\xc3\xb3 fins a l\'any 1347 en qu\xc3\xa8 pass\xc3\xa0 a mans del convent de Santa Clara d\'Oristany. L\'any 1366, la reina Eleonor recuper\xc3\xa0 els drets de paratge, concedint a Bernat de Relat el castell amb termenat l\'any 1368. Al segle XVI pass\xc3\xa0 a la fam\xc3\xadlia Requesens fins a l\'any 1811 en qu\xc3\xa8 les Corts de Cadis aboliren els drets senyorials. Documentat el 1066, la part m\xc3\xa9s antiga de les restes d\'aquest castell \xc3\xa9s un mur d\'opus spicatum (obra de pedres inclinades, alternant el sentit de la inclinaci\xc3\xb3 en cada filada) molt ben constru\xc3\xaft, que podrien ser d\'origen visig\xc3\xb2tic (segle VIII) o prerom\xc3\xa0nic (segle X) i van ser destru\xc3\xafdes cap a l\'any 985 per les hordes sarra\xc3\xafnes d\'Almansor. De les seves restes escasses destaquen un parell de murs i una cisterna enclavada en la roca._NEWLINE_El castell fou constru\xc3\xaft on hi havia la torre de Guadallo (esmentada l\'any 998), a 155\xc2\xa0metres d\'al\xc3\xa7ada i en un lloc for\xc3\xa7a estrat\xc3\xa8gic. \xc3\x89s situat en el tur\xc3\xb3 m\xc3\xa9s occidental del brancal que surt del tur\xc3\xb3 de can Ribes unit, i a molt poca dist\xc3\xa0ncia, amb el puig d\'Olorda. Aquesta situaci\xc3\xb3 fa que tingui una bona perspectiva del curs del Llobregat i de la vila de Molins de Rei. _NEWLINE_Fou concedit als hospitalers en el segle XII segons consta en un document del 1162 en el que \xc3\xa9s conegut com a \xc2\xabCidr\xc3\xb3\xc2\xbb. L\'any 1202 era propietat de l\'Orde del Temple. Un segle despr\xc3\xa9s el castell passaria al domini directe del rei Jaume el Just. L\'any 1320, el sobir\xc3\xa0 conced\xc3\xad perm\xc3\xads a Sim\xc3\xb3 des Llor (de Lauro) per edificar un nou castell a l\'indret, i el 1332 Molins de Rei i el lloc de Ciur\xc3\xb3 foren venuts per 10.000 sous. L\'any 1347 pass\xc3\xa0 a mans del convent de Santa Clara d\'Oristany. L\'any 1366, la reina Eleonor recuper\xc3\xa0 els drets de paratge, i ven a Berenguer de Relat la vila de Molins de Rei, per 85.500 sous de Barcelona, l\'any 1368 el rei Pere el Cerimoni\xc3\xb3s converteix el castell amb termenat (a la vila de Molins de Rei), tot concedint-lo a en Berenguer. Al segle XVI pass\xc3\xa0 a la fam\xc3\xadlia Requesens._NEWLINE_El 1632, \xc2\xabMolins de Rei\xc2\xbb i \xc2\xabSanta Creu d\'Olorda\xc2\xbb consten com a llocs propietat de la comtessa Benavent si b\xc3\xa9 aleshores el castell ja devia trobar-se en molt mal estat de conservaci\xc3\xb3. Des de l\xe2\x80\x99any 1971, forma part de la vila de Molins de Rei, a la donaci\xc3\xb3, de la Sra. Merc\xc3\xa8 Balaguer Ros (Fam\xc3\xadlia Vila Balaguer de "Cal Llu\xc3\xads de les eres")._NEWLINE_Avui en dia forma part de la vila de Molins de Rei i \xc3\xa9s un B\xc3\xa9 cultural d\'inter\xc3\xa8s nacional obert a tots els p\xc3\xbablics.'